Este al doilea titlu de Mare Șlem obținut de Tecău și Rojer, după Wimbledon 2015.

Cronica unui meci perfect:

Horia Tecău coboară spre hard.

Se lasă pe vine.

Finala s-a încheiat, iar el este campion la New York. Juls vine spre el și își unesc bucuriile. Încă o dată. Mai trăiseră un astfel de moment la Wimbledon 2015. Dar acest trofeu vine să le întărească convingerile și să le spulbere îndoielile.

Au avut două săptămâni extraordinare în orașul care nu doarme niciodată, trecând de nume importante, iar azi i-au învins și pe spaniolii Marc și Feliciano Lopez.

Primul set a început cu semnul crucii făcut de Jean-Julien Rojer. Cel care urma să servească primul în cel mai important meci al sezonului. Cele dintâi momente ale oricărei partide aduc mereu neliniști, iar o finală de Mare Șlem poate provoca multe emoții. Aflat însă la a doua experiență de acest fel, olandezul în vârstă de 36 de ani a ieșit fără prea multe zgârieturi din primul game al finalei.

După ce toți cei patru protagoniști au trecut pe la serviciu au început să apară și șansele de break, cele care fac diferența între învinși și învingători. Primii care au străpuns armura au fost spaniolii. Însă câteva retururi ale românului în game-ul imediat următor au dus scorul la 4-4. Atenți, concentrați și mai inspirați, Horia și Juls au legat reușitele și s-au impus în primul set cu 6-4.

Mai era un set până la trofeu. Unul pentru care trebuiau să lupte și mai mult, unul în care Feliciano și Marc relaxau brațele și puneau tot ce știu în teren. Nu degeaba primul game a durat 13 minute până să ajungă la o concluzie. Una favorabilă perechii româno-olandeze pentru că Tecău s-a aflat la serviciu.

O evoluție care i-a dat încredere, chiar dacă a trebuit să iasă din multe situații la limită. Una dintre ele în game-ul al cincilea, când cei doi Lopez au avut șanse de break. Dar nu le-au materializat. Înainte de acest moment, Juls și Horia reușiseră să confiște serviciul lui Marc Lopez. Un avantaj pe care nu l-au mai cedat până la final. Un final care a fost sigilat cu o îmbrățișare și cu scorul de 6-4, 6-3.

Al doilea trofeu de Grand Slam al acestei perechi care a decis să fie altfel decât ce e în jurul lor. Au rămas împreună chiar dacă după un 2015 fantastic parteneriatul lor a fost pus la încercare de multe înfrângeri. Însă au crezut în proiectul lor început în 2014, iar azi, la New York, au mai bifat un obiectiv realizat.

Horia Tecău este al doilea român care reușește să se impună la US Open, după Ilie Năstase, care a câștigat trofeul de la simplu în 1972 și pe cel de la dublu în 1975, dar atunci se juca pe iarbă la Forest Hills.

Tecău urmează acum să joace în semifinale la dublu-mixt alături de Coco Vandeweghe împotriva cuplului Martina Hingis/Jamie Murray.

675.000 $e premiul comun pe care-l vor lua cei doi câștigători cu tot cu taxe

Români câștigători de trofee de Mare Șlem

Ilie Năstase 7 trofee (2 la simplu, 3 la dublu, 2 la dublu mixt)

7 trofee (2 la simplu, 3 la dublu, 2 la dublu mixt) Virginia Ruzici 2 trofee (1 la simplu, 1 la dublu)

2 trofee (1 la simplu, 1 la dublu) Horia Tecău 3 trofee (2 trofee la dublu, 1 la dublu mixt)

3 trofee (2 trofee la dublu, 1 la dublu mixt) Ion Țiriac 1 trofeu (1 la dublu)

Finalele lui Tecău la dublu

An Turneu (partener) Rezultat

2010 Wimbledon (cu Robert Lindstedt) pierdută

2011 Wimbledon (cu Robert Lindstedt) pierdută

2012 Wimbledon (cu Robert Lindstedt) pierdută

2015 Wimbledon (cu Jean-Julien Rojer) câștigată

2017 US Open (cu Jean-Julien Rojer) câștigată

Traseul la US Open

Turul 1 Damir Dzumhur/Dusan Lajovici (BiH/Ser) 7-6 (5), 6-7 (4), 6-3

Turul 2 HyeonChung/Yen-HSun Lu (CdS/Tpe) 6-3, 6-2

Turul 3 Ivan Dodig/Marcel Granollers (Cro/Spa, 6) 6-4, 6-3

Sferturi de finală Jamie Murray/Brunos Soares (MBR/Bra, 4) 6-1, 6-2

Semifinale Henri Kontinen/John Peers (Fin/Aus, 1) 1-6, 7-6 (5), 7-5

Finala Feliciano/Marc Lopez (Spa/Spa, 12), 6-4, 6-3

Rezultatele perechii Tecău/Rojer în 2017 la Grand Slam-uri

Australian Open turul 3

Roland Garros turul 3

Wimbledon turul 1

US Open câștigător

Desfășurarea liveTEXT a meciului:

tecău/rojer - lopez/lopez 6-4 / 6-3

GAME, SET ȘI MECI! HORIA TECĂU ȘI JEAN JULIEN ROJER CÂȘTIGĂ TITLUL DE LA US OPEN!

5-3: Spaniolii câștigă pe propriul serviciu, dar acum urmează să servească Tecău pentru câștigarea titlului!

5-2: Tecău și Rojer sunt la un singur game de titlul de la US OPEN!

4-2: Game alb făcut la serviciu de Feliciano Lopez!

4-1: Ce revenire! Perechea româno-olandeză a fost la un pas să-și piardă serviciul, dar Tecău și Rojer au făcut diferența la fileu.

3-1: BREAK pentru ai noștri! Tecău și Rojer câștigă pe serviciul adversarilor și majorează diferența!

2-1: Rojer continuă să nu-și piardă serviciul și merge alături de Tecău spre titlul de campioni la US Open!

1-1: Spaniolii nu se chinuie prea mult cu Tecău și Rojer și câștigă pe propriul serviciu!

1-0: După un game extrem de lung, Tecău și Rojer câștigă, dar după ce adversarii lor au avut mai multe mingi de break!

A început setul doi! Tecău e la serviciu!

GAME, SET TECĂU ȘI ROJER! Cuplul româno-olandez face primul pas spre câștigarea titlului de la US Open, după ce și-a adjudecat primul set!

5-4: Revenire spectaculoasă pentru Rojer și Tecău. Cei doi au făcut un nou game, deși olandezul a bifat prima dublă greșeală a meciului.

4-4: Re-break pentru Tecău și Rojer. Horia a returnat foarte bine în acest game și a încheiat cu o minge în lung de linie!

4-3: Tecău nu servește prea bine și cei doi iberici fac break-ul!

3-3: Cei doi spanioli au o calitate extraordinară, dar acum urmează la serviciu Horia!

3-2: Cuplul româno-olandez salvează mingea de break a celor doi iberici și continuă să conducă pe tabelă!

2-2: Tecău și colegul său au avut prima șansă de break, dar au ratat-o și cei doi iberici s-au impus pe propriul serviciu.

2-1: Tecău și Rojer stau foarte bine în teren și-și adjudecă acest game!

1-1: Începutul e foarte echilibrat și cel mai probabil doar greșelile personale vor face diferența în această seară.

1-0: Rojer și Tecău încep foarte bine pierzând un singur punct pe serviciul olandezului!

ora 19:20 - A început meciul! Rojer servește primul!

ora 19:00 -Jucătorii au ieșit la încălzire. Cele două perechi s-au întâlnit ultima dată în luna februarie a acestui an, când românul și olandezul au învins la Rotterdam, scor 6-4, 6-4.